钦定古今图书集成/明伦汇编/官常典/第245卷 > 杨一清
## 钦定古今图书集成/明伦汇编/官常典/第245卷 > 杨一清

按《明外史》本传：“一清字应宁，其先云南安宁人。父景，
以化州同知致仕，携之居巴陵。少而能文，有司以奇
童荐为翰林秀才，宪宗俾内阁择师教之。年十四举
乡试，十八登成化八年进士。父丧，卜葬丹徒，遂家焉。
服除，授中书舍人。久之，迁山西按察佥事，以副使督
学陕西。一清貌寝而性警敏，诗文与书慕效李东阳”，
其功力不如也。好谈王霸经世大略，笼罩豪杰，以起
声誉。在陕凡八年，以其暇究边事甚悉。入为太常寺
少卿，进南京太常寺卿。弘治十五年，帝用刘大夏荐，
擢一清都察院左副都御史，督理陕西马政。西番故
饶马，而仰给中国茶饮以去疾。太祖著令，以蜀茶易
番马资军中用。久而寖弛，奸人多挟私茶阑出为利，
番马不时至。一清乃请重行太仆、苑马之官，严私通
禁，尽笼茶利于官以服。致诸番番马大集，屯牧政修，
军用亦渐足。大学士东阳、尚书大夏皆善一清而材
之。会寇大入花马池，帝命一清巡抚陕西，仍督马政。
甫受事，寇已退。乃选精卒教演之，创平虏、红古二城，
以援固原。筑垣濒河，以捍靖虏。劾罢贪庸总兵武安
侯郑宏，裁镇守中官穴费。武宗初立，寇数万骑抵固
原，总兵曹雄军隔绝不相闻。一清乃从轻骑五十，自
平凉趋赴之。众叩马遮留不听，昼夜行，抵雄军，为之
节度，而张疑兵以胁寇。寇移犯隆德。一清夜发火炮，
响应山谷间。寇疑大兵至，遁出塞。一清以延绥、宁夏、
甘肃“有警不相援，患无所统摄，请遣大臣兼领之。”大
夏请即命一清总制三镇军务。寻进右都御史。一清
遂建议修边。其略曰：“陕西各边，延绥据险，宁夏、甘肃
扼河山。惟花马池至灵州地宽衍，城堡复疏，寇毁墙，
入则固原、庆阳、平凉、巩昌皆受患。成化初，宁夏巡抚
徐廷璋筑边墙，绵亘二百馀里。在延绥者”，余子俊修
之甚固，由是寇不入套。二十馀年后，边备渐疏，墙堑
日夷。弘治末至今，寇连岁侵略。都御史史琳请于花
马池、韦州设营卫。奏下总制尚书秦纮。纮仅修四五
小堡，及靖卤至环庆，治堑七百里，谓可“无患。不一二
年，寇复深入。是纮所修，不足捍敌。臣久官陕西，颇谙
形势。寇动称数万，往来倏忽，未至征兵多扰费，既至
召援辄后时，欲战则彼不来，持久则我师坐老。臣以
为防边之策，莫危于战，莫安于守。其大要有四：修濬
墙堑以固边防，增设卫所以壮边兵，经理宁夏以安
内附，整饬韦州以遏外侵。当务之急，莫先于此。今河
套即周朔方，汉定襄，赫连勃勃统万城也。唐张仁愿
筑三受降城，置烽堠千八百所，突厥不敢逾山牧马。
古之举大事者，未尝不劳于先，逸于后。夫受降据三
面险，当千里之蔽。国初，舍受降而卫东胜，已失一面
之险。其后又辍东胜以就延绥，则以一面而遮千馀
里之冲，遂使河套沃壤，为寇巢穴。深山大河，势乃在
彼，而宁夏外险，反南备河，此边患所以相寻而不可
解也。兹欲复守东胜，因河为固，东接大同，西属宁夏，
使河套方千里之地归我耕牧，屯田数百万亩，省内
地转输，策之上也。如或不能及，今增筑防边，敌来有
以待之，犹愈无策。”《因条具便宜》：“延绥安边营石涝池
至横城三百里，宜设墩台九百座，暖谯九百间，守军
四千五百人。石涝池至定边营百六十三里，平衍宜
墙者百三十一里，险崖峻阜可铲削者三十二里，宜
为墩台，连接宁夏东路。花马池无险，敌至仰客兵，宜
置卫。兴武营守御所兵不足，宜召募；自环庆以西至
宁州，宜增兵备一人。横城以北，黄河南岸有墩三十
六，宜修复。”帝可其议，大发帑金数十万，使一清筑墙。
而刘瑾憾一清不附已，一清遂引疾归。其成者在要
害间仅四十里，边人倚以重。瑾诬一清冒破边费，逮
下锦衣诏狱。大学士东阳王鏊力救之，事乃解。仍致
仕归，先后罚米六百石。安化王寘𫔍反，诏起一清提
督军务，与总兵官神英、西讨中官张永监其军。未至，
一清故部将仇钺已捕执之。一清驰之镇，宣布德意。
张永旋亦至，一清与纳纳相得欢甚。知永与瑾有隙，
乘间扼腕言曰：“赖公力定反侧，然此易除也。如国家
内患何？”永曰：“何谓也？”一清遂促席画掌作“瑾”字。永难之曰：“是家晨夕上前，枝附根据，耳目广矣。”一清慷慨
曰：“公亦上信臣，讨贼不付他人，而付公意可知。今功
成奏捷，请间论军事。”因发瑾奸，极陈“海内愁怨，惧变
起心腹。上英武，必听公诛瑾。瑾诛，公益柄用。悉矫前
弊政，收天下心，吕强、张承业暨公千载三人耳。”永曰：
“脱不济，奈何？”一清曰：“言出于公，必济。万一不信，公顿
首据地泣，请死上前剖心，以明不妄，上必为公动。苟
得请，即行事，毋须臾缓。”于是永勃然起曰：“嗟乎，老奴
何惜馀年，不以报主哉！”竟如一清策诛瑾。永以是德。
一清左右之于帝，召还，拜户部尚书。论功，加太子少
保，赐金币，寻改吏部。一清于时政最通练，而性阔大，
爱乐贤士大夫，与共功名。凡为瑾所构陷者，率见甄
录。朝有所知，夕即登荐，门生遍天下。尝再帅关中，起
偏裨至大将，封侯者累累。然亦不绝馈谢。有所入，缘
手立散之。大盗躙中原。一清疏请命将调兵，前后凡
数上，皆赐褒允。时永已司礼，时时密叩一清计，为进
止机宜，中外颇称之。以是益心德一清。盗平，加少保、
太子太保，荫子锦衣百户。再推内阁，不用。用尚书靳
贵而进一清少傅、太子太傅。时御史孟洋、张朴、刘天
和、王廷相、成文，给事中窦明以言事及与镇守中官
忤，系诏狱。一清屡请宽之，帝不能尽用。给事中王昂
论选法弊，指一清植私党。帝为谪昂，一清亦请宽之，
优旨报闻。中官谷大用、陆訚欲援张永例，封其兄弟
伯爵，一清疏止之，不听。乾清宫灾，诏求直言。一清上
书言“视朝太迟，享祀太慢”，西内创。宇，禁中宿边兵，
畿内皇店之害，江南织造之扰，因引疾乞归。帝慰留
而已，亦无所更正。大学士杨廷和忧去，命一清兼武
英殿大学士，入参机务。张永寻得罪罢，而义子钱宁
者，故善一清，有构之者，因怨一清甚。会有灾异，一清
自劾，因极陈时政之失。中有“狂言惑圣听，匹夫摇国
是，禁廷杂介胄之夫，京师无藩篱之托。”语讥切近幸，
帝弗省。而宁与江彬辈闻之大怒，使优人臧贤辈于
帝前为蜚语刺讥一清。会有考察罢官者，嗾武学生
朱大周讦一清阴事，而以宁为内主。给事御史周金、
陈轼等交章劾大周妄言，请究主使者。帝不听。一清
乃力请骸骨归。赐敕谕褒给，夫廪如制。一清归，客日
益进，所策朝事，隃度无爽，时目为“智囊。”台司郡邑，造
请无虚月。宸濠反，一清以镇江要地，调军储粟以备
之。会帝南征，幸一清第，乐饮两昼夜，赓《御制》以十数，
一清从容风止。帝遂不为江浙行。而一清亦因有所
献。帝欲特用之，会晏驾乃止。世宗为世子时，献王尝
言楚有三杰，刘大夏、李东阳，及一清也心识之。及即
位，廷臣交荐一清，乃诏遣官赐金币存问，谕以宣召
期趣，使有言。一清陈谢，特予一子官，中书舍人。久之，
陕西三边总制阙，诏一清以少傅、太子太傅改兵部
尚书、左都御史莅之。故相行边自一清始。温诏褒美，
比之郭子仪。一清至是，盖三为总制，部曲皆踊跃喜，
旌旗壁垒，色为一新。亦不剌窜西海，为西宁、洮、河害。
金献民言抚便，独一清请剿。土鲁番求贡。陈九畴欲
绝之，一清则请抚。会张璁等力排费宏，御史吉棠因
请还一清。内阁给事中章侨、御史侯秩等争之。帝怒，
谪秩官。召一清为吏部尚书、武英殿大学士。既入见，
加少师，所兼仍太子太傅，非故事也。亡何，《献皇帝实
录》成，加太子太师、谨身殿大学士。一清以不预纂修
辞，不许。王宪奏捷，推功一清加特进、左柱国、华盖殿
大学士。费宏己去，一清遂为首辅。帝锡银章二：曰“《耆
德忠正》，曰《绳愆纠违》。”令密封言事。与张璁论张永前
功，起为提督团营。给事中陆粲请增筑边墙，推明一
清曩时议。一清因力从臾之。帝为发帑金，命侍郎王
廷相往，然久亦竟止。《明伦大典》成，加正一品俸。初，大
礼议起，一清方家居，见张璁疏，测知帝意，寓书门人
乔宇曰：“张生此议，圣人复起，不能易也。”又劝席书早
赴召，以定大议。璁等既骤显，颇引一清。帝以一清老
臣，亦藉其议拄众口，恩礼加渥。免常朝日讲、侍班、朔
望朝参，令辰初始入阁视事。御书、和章、金币、牢醴之
赐无虚日。所言边事国计，大小无不倾听。常手自批
答，词极谦下。独欲宽藩王姻戚不为京朝官例。自正
德中发之，至是申其说，有司徇故典，莫能从。璁与桂
萼既攻去费宏，意一清必援己。一清顾请召谢迁，心
怨之。迁未至，璁已入内阁，邪谄喜事者争趋赴，璁多
所更建。一清引故事稍裁抑，其党积不平。锦衣聂能
迁讦璁，璁欲置之死，一清不徇璁。璁怒，上疏阴诋一
清，又嗾黄绾，排之甚力。一清疏辨，言璁以能迁故排
己，且傍及璁他语，因乞骸骨。帝为两解之。一清又因
灾变请戒饬百官和衷，复乞宥议礼诸臣罪。璁益憾。
桂萼入内阁，益不相能。一清屡求去，不允。给事中孙
应奎评一清、璁、萼品行，谓一清尚通多私。一清求去
益力，言：“臣年七十有六，宜去。且持论者尚纷更，臣独
主安静；尚刻核，臣独主宽平。用是多龃龉，愿避贤者
路。”帝复温旨褒之。而给事中王准、陆粲发璁、萼招权

贿。一清再疏辨乞罢。帝虽慰留之，而璁复召还。韬攻
益急，且言“法司承一清风指，构成萼罪。”帝果怒，令法
司会廷臣杂议。出刑部尚书周伦于南京，以侍郎许
赞代。赞乃实韬言，请削一清籍。帝令一清自陈。璁乃
三上密疏，引一清赞礼功，乞赐宽假，阴以坚帝意俾
之去。帝果允致仕，驰驿归，仍赐金币。明年，璁等构朱
继宗狱，坐一清受张永弟容金钱，为永志墓，又与容
世锦衣指挥，遂落职闲住。一清大恨曰：“老矣，乃为孺
子所卖！”疸发背死。遗疏言身被污蔑，死且不瞑。帝令
释赃罪不问。后数年，复故官。久之，赠太保，谥文襄。一
清生而隐，宫貌寺人。无子。博学善权变，尤晓畅边事。
羽书旁午。一夕占十疏，悉中机宜，人或訾已，反荐扬
之。惟晚与璁、萼异，为所轧，不获以恩礼终。然其才一
时无两，或比之姚崇云。